DOHOME รูด 3% หลังกำไร Q2 ต่ำคาด! ลดฮวบ 48% โบรกหั่นประมาณการปี 65-67 ลง
DOHOME รูด 3% มาที่ 14.90 บ. ด้วยมูลค่าซื้อขาย 84.27 ลบ. หลังรายงานกำไรไตรมาส 2/65 ต่ำคาด! เหลือ 315 ลบ. ลดฮวบ 48% โบรกหั่นประมาณการกำไรปกติปี 65-67 ลงอีก 5-6%/ปี แนะนำเพียง “ถือ” เป้า 16.80 บ.
DOHOME รูด 3% มาที่ 14.90 บ. หลังรายงานกำไรไตรมาส 2/65 ต่ำคาด! เหลือ 315 ลบ. ลดฮวบ 48% โบรกหั่นประมาณการกำไรปี 65-67 ลงอีก 5-6%/ปี
8 ส.ค. 2565

ผู้สื่อข่าวรายงานว่า วันนี้ (8 ส.ค.65) ราคาหุ้น บริษัท ดูโฮม จำกัด (มหาชน) หรือ DOHOME ล่าสุด ณ เวลา 11:32 น. อยู่ที่ระดับ 14.90 บาท ลบ 0.40 บาท หรือ 2.61% สูงสุดที่ระดับ 15 บาท ต่ำสุดที่ 14.60 บาท ด้วยมูลค่าซื้อขาย 84.27 ล้านบาท

ทั้งนี้ราคาหุ้น DOHOME ปรับตัวลง หลังรายงานผลการดำเนินงานงวดไตรมาส 2/65 มีกำไร 315.38 ล้านบาท ลดลง 48% เมื่อเทียบจากงวดเดียวกันของปีก่อนที่มีกำไร 601.31 ล้านบาท ขณะเดียวกันงวด 6 เดือนแรกปี 65 มีกำไร 774.91 ล้านบาท ลดลง 32% เมื่อเทียบจากงวดเดียวกันของปีก่อนที่มีกำไร 1.14 พันล้านบาท เหตุจากอัตรากำไรขั้นต้นที่ลดลงและต้นทุนสินค้าที่สูงขึ้น รวมถึงค่าใช้จ่ายในการขายและบริหารเพิ่มขึ้นเช่นกัน
ด้านบล.โนมูระ พัฒนสิน ระบุในบทวิเคราะห์ (8 ส.ค.65) ว่า ยังคงมองลบต่อกำไรสุทธิไตรมาส 2/65 ของ DOHOME เหลือเพียง 315 ล้านบาท ลดลง 48% เมื่อเทียบจากงวดเดียวกันของปีก่อน และ 31% เมื่อเทียบจากไตรมาสก่อน แย่กว่าที่บล.โนมูระ พัฒนสิน และตลาดคาด -14%/-12% กดดันจากต้นทุนสินค้าขาขึ้น ฉุดอัตรากำไรขั้นต้นลงแรงกว่าคาดเหลือ 16.8%
ส่วน SSSG ก็ดูแผ่วลงเช่นกันเหลือ 10.8% จากไตรมาสก่อนไตรมาส 1/65 เพิ่มขึ้น 25.1% ประกอบกับรายจ่ายดำเนินงานก็เร่งขึ้นจากสาขาใหม่ ก็ฉุดกำไรไตรมาส 2/65 หดตัวแรง เมื่อเทียบจากงวดเดียวกันของปีก่อน และเมื่อเทียบจากไตรมาสก่อน
ทั้งนี้เพื่อสะท้อนมาร์จิ้นอ่อนแอกว่าคาด จึงปรับกำไรปกติปี 65-67 ลงอีก 5-6%/ปี โดยคาดกำไรปกติปี 65 จะลดลง 16% เมื่อเทียบจากช่วงเดียวกันของปีก่อนเหลือ 1.53 พันล้านบาท สวนทางกับผู้ประกอบการตกแต่งบ้านรายอื่นๆ (HMPRO เติบโต 19%, ILM เติบโต 33%, GLOBAL เติบโต 2%) จึงคงคำแนะนำเพียง “ถือ” ปี 66 ที่ 16.80 บาท